MINISTAR branitelja Tomo Medved nazvao je novinara Indexa Vojislava Mazzocca i zaprijetio mu.



>> Nakon nećaka Medved uhljebio i sina?



Medved je Mazzocca nazvao u nedjelju oko 14:45. Poziv je uslijedio niti 24 sata nakon što je Index objavio Mazzoccovu priču o uhljebljivanju ministrova sina u državnoj zaštitarskoj tvrtki AKD, koja je lani dobila posao zaštite Ministarstva branitelja.



"Hoćete da uđemo vi i ja u ring? Ako hoćete ući ćemo u ring", rekao je Medved novinaru Indexa, pa zaprijetio: "Budete li mi se još dirali u sina, u meni će se probuditi vojnički duh".



Potom je novinara Indexa upitao: "Hoćete li da sljedećeg tjedna objavim priopćenje u kojem ću objaviti kako ste došli u Ministarstvo branitelja, po kojem natječaju i koliko ste novaca dobili?"



"Objavit ću to ne kao Tomo Medved, nego kao Ministarstvo branitelja"



Mazzocco, koji je u Ministarstvu branitelja radio oko godinu i pol dana, prvo kao civilni ročnik a potom još par mjeseci u odjelu za psihosocijalnu pomoć, rekao je Medvedu da je ponosan na sve što je radio u Ministarstvu branitelja i da slobodno objavi što hoće, kad je došao i koliko je novaca dobio za svoj rad.



Medved je u telefonskom razgovoru Mazzoccu rekao da će podatke o novinaru Indexa objaviti ne kao Tomo Medved, nego kao Ministarstvo branitelja.



Medvedova prijetnja prijavljena je policiji



"Imam punu ladicu predmeta i znam s kim ste radili i za koga radili. Kome služite, gospodine Mazzocco? Kome služite?", rekao je Medved novinaru Indexa.



Vojislav Mazzocco je prijetnju ministra Medveda prijavio zagrebačkoj policiji.



Upite o Medvedovoj prijetnji poslali smo na adrese vlade, Ministarstva unutarnjih poslova i Ministarstva branitelja, a njihove odgovore ćemo objaviti čim ih dobijemo.

Tekst se nastavlja ispod oglasa